Se billederne: Huawei Mate 30-familien lækket

På torsdag vil Huawei præsentere sin nye Mate 30 serie af telefoner, men allerede nu er der dukket officielle billeder op af de fire telefoner, der er i vente. Billederne er lækket af den meget troværdige Evan Blass og viser både Mate 30, Mate 30 Pro, Mate 30 Lite og en speciel Porsche-udgave af telefonen.

Topmodellen bliver Huawei Mate 30 Pro. Ifølge billederne brydes skærmen på telefonen af en bred notch øverst. Skærmen kurver rundt om venstre og højre side. På bagsiden ses det næsten obligatoriske Leica-logo sammen med fire sensorer i et rundt kamera. Tidligere har der været rygter om, at det skulle være to 40-megapixel sensorer, en 8-megapixel sensor og en såkaldt Time of Flight-sensor.

Den almindelige Mate 30 lader til at have en mindre notch – sandsynligvis fordi den ikke har avancerede sensorer til face unlock. Den har heller ikke skærm med kurvede sider. Til gengæld er der et 5G-signalikon på skærmen, hvilket kunne indikere, at der kommer en 5G-udgave. Både Mate 30 og Mate 30 Pro siges at være udrustet med den spritnye Kirin 990-processor, der vil kunne fås i netop en 5G-variant.

Huawei Mate 30.

Mate 30 Lite er meget anderledes end de to topmodeller, med et frontkamera der stikker ud fra et hul i skærmens øverste venstre side. Kameraet er også samlet i en firkant på bagsiden, ligesom den har fingeraftryksscanner på bagsiden.

Huawei Mate 30 Lite.

Sidst forventes der også at komme en speciel Porsche-udgave af Mate 30 Pro. Billederne viser en telefon, hvor bagsiden er lavet af en kombination af glas og læder – og i to farvevarianter, nemlig sort og rød.

Porsche-udgaven af Huawei Mate 30 Pro.

Uden Google-apps eller tjenester

Selve produkterne risikerer dog at drukne i snak om deres software. Google meddelte for nyligt, at Huawei ikke har lov til at benytte de officielle Google-apps og tjenester på Huawei Mate 30. Det skyldes naturligvis den amerikanske regerings sorte liste, der forhindrer amerikanske virksomheder i at handle med Huawei.

Mate 30 vil bestemt være baseret på Android-styresystemet, men en forkrøblet version uden Google-apps som Youtube og Gamil – og uden mulighed for at installere apps via  Google Play, der heller ikke vil være at finde på telefonen.

Se billederne: Huawei Mate 30-familien lækket